Aloidendron dichotomum

***Aloidendron dichotomum***, antes chamada ***Aloe dichotoma***, é unha planta suculenta alta e ramificada con aspecto de árbore, aínda que en realidae está relacionada cos áloes. É nativa do sur de África, concretamente da rexión do Cabo Setentrional de  Suráfrica e de partes do sur de Namibia.

## Nomes 
O nome local na lingua do pobo san é *choje*. Os san utilizaban as pólas desta planta para facer alxabas para gardar as súas frechas, unha vez que lle quitaban o interior deixándoas ocas. Como alxaba en inglés se di *quiver*, de aí vén o nome local inglés que se lle dá na zona, *quiver tree* ou 'árbore das alxabas'. O epíteto do nome científico *"dichotomum"* refírese á ramificación dicótoma da planta. A especie anteriormente estaba clasificada no xénero *Aloe* como *Aloe dichotoma*, pero estudos filoxenéticos aconsellaron separala no xénero *Aloidendron* co nome *Aloidendron dichotomum* en 2013.

## Especies relacionadas 
*A. dichotomum* está moi relacionada con outras dúas especies, *A. pillansii* e *A. ramosissimum*, que viven nas mesmas zonas áridas do Richtersveld e no deserto de Namibia na zona da fronteira entre Suráfrica e Namibia. Ás tres especies déronlles diferentes cualificacións na Lista de especies ameazadas da IUCN: 'vulnerable' para *A. dichotomum*, 'en perigo crítico' para *A. pillansii* e 'en perigo' para *A. ramossisimum*.

As tres especies poden distinguirse por algunhas características ben aparentes. En *A. pillansii*, as inflorescencias colgan por debaixo das follas máis baixas, en vez de creceren ergueitas. *A. ramosissimum* é considerablemetne máis pequena, chegando dificilmente a máis de 2&nbsp;m de altura, polo que ten aspecto de arbusto. Aínda que hai unha gradación entre a forma arbórea de *A. dichotomum* e a arbustiva de  *A. ramosissimum*, a relativamente peculiar poboación de *A. pillansii* está separada polo seu diferente tempo de floración, polo que non se hibrida coas outras dúas especies.

## Distribución e conservación 
Un dos poucos exemplos de bosque espontáneo de *A. dichotomum* é o Quiver Tree Forest, a uns 14&nbsp;km ao norte de Keetmanshoop, en Namibia. Outro está localizado no Cabo Setentrional, Suráfrica, en Gannabos.

En gran parte da súa área de distribución este especie está en declive. A modelización da distribución de *Aloidendron dichotomum* en Suráfrica e Namibia contribuíu a comprender a necesidade de que haxa áreas protexidas en resposta ao cambio climático. Os declives desta especie nesas áreas foron confirmados recentemente por estudos de campo.

## Cultivo 
*Aloidendron dichotomum* cultívase en áreas áridas de todo o mundo para crear paisaxe. A lenta velocidade de crecemento e a relativa rareza da planta fan que sexa bastatnte cara. Tamén é relativamente difícil facela crecer fóra do seu hábitat natural.

En cultivo require un solo de area mineral grosa extremadamente ben drenado (preferiblemente con algo de marga e fariña de ósos para mantela activa e en crecemento), clima solleiro, boa aireación e moi pouca auga, principalmente en inverno (como ocorre nos desertos con chuvias de inverno). Nos raros casos en que está pouco regada, as follas enróscanse e empezan a morrer polas puntas; isto non é letal para a planta, mais indica que está relativamente seca.

É bastante proclive a sufrir infestacións de áfidos e outros insectos entre as follas e isto acentúase cando non está a pleno sol e exposta a un movemento de aire fresco constante. As plantas mantidas en interiores requiren frecuentes tratamentos contra estas pragas. Ás veces engádese funxicida para protexela da podremia.

Pode propagarse por semente e (con máis dificultade) por gallos ou estacas. Os gallos deben ser secados completamente durante varias semanas nunha zona sombreada antes de plantalos.

## En películas 
A árbore aparece na película de Stanley Kubrick "2001: A Space Odissey".

## Galería 

Ficheiro:Áloe-aljaba (Aloe dichotoma), parque nacional de Namib-Naukluft, Namibia, 2018-08-05, DD 39.jpg|*A. dichotomum* no Parque Nacional Namib-Naukluft, Namibia.
Ficheiro:Aloe dichotoma in Phoenix.jpg|En floración.
Ficheiro:Köcherbaum Köcherbaumwald 01.JPG|No sur de Namibia.
Ficheiro:Aloe-dichotoma-young-time-comparison.jpg|Crecemento dunha planta xove desde maio a agosto.
Ficheiro:Koecherbaum Fish River Canyon anagoria.JPG|No canón do río Fish, Namibia.
Ficheiro:Köcherbaumwald-01.jpg|Bosque de *A. dichotomum* preto de Keetmanshoop, Namibia, polo serán.
Ficheiro:Kokerboom.jpg|*Philetairus socius* aniñando nun *A. dichotomum*. Provincia do Cabo norte, Suráfrica.
Ficheiro:Kokerboom in flower.jpg|En flor no Parque Nacional Augrabies, Suráfrica.
Ficheiro:Kokerboom flowers.jpg|Con flores en maio. Parque Nacional Augrabies, Suráfrica.
Ficheiro:Doleritfelsen und Köcherbäume.jpg|Espécimes entre rochas doleritas preto de Keetmanshoop.
Ficheiro:Quiver-Tree-Bark.JPG|Primeiro plano da codia.

## Notas 
## Véxase tamén 
### Ligazóns externas 
* Desert-tropicals.com profile 
* PlantZAfrica.com profile 
* Dressler, S.; Schmidt, M. & Zizka, G. (2014). "Aloidendron dichotomum". African plants – a Photo Guide. Frankfurt/Main: Forschungsinstitut Senckenberg.